**MOST FÉLIG TELE VAGY FÉLIG ÜRES A POHARUNK!?**

Csapatunk a REAC Futball csapata a BLSZ I. osztály megnyerése után osztályozó párharcot kell vívjon az NB III-ba való feljutásért. Titkon reménykedtünk, hogy azon három csapat közé fogunk kerülni a sorsolásnál, akiknek nem kell osztályozót játszani. Sajnos Fortuna Istenasszony nem volt velünk. A sorsolásnál Vas megye bajnokát a Sárvár együttesét kaptuk, aki szintúgy, mint mi, tavaly esett ki az NB III-ból. Az erőviszonyokat nehéz volt lemérni, mivel nem ismertük őket, így igazán nem tudhattuk mit várhatunk tőlük. Talán nem is bántuk, hogy az első mérkőzést épp ezért itthon játsszuk. A héten a felkészülésünk viszonylag zavarmentes volt, de sajnos két kulcsjátékosunk a héten nem tudott velünk edzeni. Az első osztályozó mérkőzés kb. 500 néző előtt hazai pályánkon zajlott le. A mérkőzés elején, hogy finoman fogalmazzak sportnyelven szólva taktikai csata alakult ki. Ha nem szakszerűen írnám le, akkor nyugodtan azt mondhatom kivárásra játszottak a csapatok, és egymás feltérképezésére törekedtek.

Az látható volt mi sem azzal az óriás vehemenciával indítottuk a mérkőzést, mint amit eddig megszoktunk csapatunktól. A 16. percben azonban kihagytunk egy nagy gólszerzési lehetőséget. Kiss Tamás baloldalon lecselezte magát az alapvonalig, majd mértani pontosságú beadása megtalálta a hosszú ötös környékén álló Merczel Zsoltit, akinek remek fejese milliméterekkel ment el a hosszú kapufa mellett. Bizony, ha kaput talál nagyszerű gól lett volna. A mérkőzés ezen szakaszában ellenfelünk szinte nem is lépte át térfelünket, csak a szervezett védekezésére koncentrált. El kell ismernünk ezt jól tette. Passzolgattuk körbe az ellenfelet, igazi átütő erő nélkül. A 36. percben azonban újabb nagy gólszerzési lehetőséget alakítottunk ki. Kiss Tamás baloldali beadása megtalálta Kasza Danit, aki a 11-es pont környékén állt. Kasza Dani nagyszerűen visszagurította a 16-os vonalára érkező Nagy Gergőnek, akinek lapos lövése centiméterekkel kerülte el a sarkot. Ez az akció is gólt érdemelt volna. A 38. percben jobboldali beadás Kiss Tamás kissé erőtlen 10 méteres fejesét a kapus hárította. A labdarúgásban, mint mindig most is majdnem megbosszulta magát a kihagyott helyzetek sora. A 40. percben szöglethez jutott ellenfelünk, a szögletet röviden fejeltük ki és az ellenfél játékosa 20 méterre a kapunktól középről nagy lövést eresztett meg. A lövés megpattant hátvédünkön a tetejébe olyan szerencsétlenül, hogy a labda a kapu felső léc alsó lapjáról a gólvonalra pattant, illetve onnan kifelé. A lövésről megoszlanak a vélemények, hogy gól volt e vagy nem volt gól. Egy biztos a partjelző nem volt vonalban és mi REAC drukkerek úgy szeretnénk tudni, hogy nem is volt az. A gól az, amit megad a játékvezető, ez egy örök tanulság. A félidőben nem változott az eredmény, így 0:0-s állásnál vonultunk be az öltözőbe. A szünetben azon tanakodtunk, hogy hogy fog a második játékrészben alakulni a mérkőzés. Látható volt az első félidő alakulása után, hogy szoros lesz a találkozó, de azért szurkolóink döntő része úgy gondolta, hogy legyőzzük a Sárvár csapatát. A második félidő ott folytatódott, ahol az első abbamaradt. Enyhe mezőnyfölény, komoly helyzet nélkül. Őszintén le kell írni, hogy bizony a második félidőben komoly gólszerzési lehetőségünk nem volt még annak ellenére sem, hogy a labdabirtoklásban felülmúltuk ellenfelünket. A mérkőzés 0:0-s végeredménnyel zárult. A találkozón az ellenfél rúgott egy fél gólt, mi kihagytunk két komoly gólszerzési lehetőséget, de ez alapján is igazságos a végeredmény. Mire lesz ez elég? Ezt most még nem tudjuk. Lehet eső, lehet hó, de azt látni kell, hogy most már Sárváron kell megoldanunk a továbbjutást jövő szombaton.

Nézőink, szurkolóink tipikusan a pohárelmélethez tartották magukat és nem csak a büfénkben. Akik szerint félig üres a pohár, azoknak a fő szempont az volt, hogy nem tudtunk előnyt szerezni, azon drukkereinknél és ők voltak többségben, akiknél félig tele a poharunk, ők úgy ítélték meg, hogy nem kaptunk gólt és Sárváron, ha gólt rúgunk az ellenfélnek kettőt kell. Természetesen jobb lett volna előnnyel utazni Sárvárra, de nincs veszve semmi. Ugyanolyan eséllyel vágunk neki a döntő küzdelemnek, mint ellenfelünk. Én úgy gondolom, hogy az egy másik típusú mérkőzés lesz, remélhetőleg ellenfelünk nyíltabban fog játszani, több lehetőségünk lesz és meg fogjuk szerezni azt a gólt, amely a továbbjutásunkat jelenti.

HAJRÁ REAC!

Kiss István György